Le Concert d'Astrée
Le Concert d'Astrée, fransk vokal-og instrumentalensemble stiftet år 2000 af cembalisten og dirigenten Emmanuelle Haïm med henblik på opførelse af især barokmusik på historiske instrumenter. Repertoiret omfatter fransk, italiensk og engelsk barokopera samt sakrale værker af Johann Sebastian Bach, Georg Friedrich Händel, Giovanni Battista Pergolesi og Wolfgang Amadeus Mozart.
Allerede i 2001 fik ensemblet rosende omtale for opførelsen af Händeloperaen Rodelinda i Glyndebourne, og siden har Le Concert d’Astrée, der har hjemme på Opéra de Lille, optrådt hyppigt både i Frankrig og i udlandet. Ensemblet har høstet mange priser for sine cd-indspilninger, der i høj grad har medvirket til dets internationale ry.